SKRIFTLIG FORESPØRGSEL E-3696/01

af Alexander de Roo (Verts/ALE) til Kommissionen

(17. januar 2002)

Om: Omputten og fugledirektivet

Provinsen Gelderland har benævnt følgende syv naturområder som lovende for dybtliggende sandudvinding fulgt af udledning af forurenet slam i de således opståede sandgruber:

Heesseltsche Warden (kommunen Neerijnen), Lobberdensche Waard (kommunen Rijnwaarden), Koppenwaard (kommunen Angerlo), Havikerwaard (kommunen Rheden), Dreumelsche Waard (kommunen West Maas og Waal), Ochtense Buitenpolder (kommunen Kesteren) og Oosterhoutse Waarden (kommunen Over-Betuwe). Denne metode betegnes som omputten. Nævnte naturområder udgør hele eller dele af de særlige beskyttelseszoner Kil van Hurwenen, Gelderse Poort, Ijssel og Waal, der af staten er udpeget på grundlag af naturbeskyttelsesloven fra 1998 og EF's fugledirektiv.

For de særlige beskyttelseszoner gælder ligeledes EF-direktivet fra 1992 om levesteder og vurderingsrammen for levesteder, hvilket indebærer, at indgreb i disse områders naturlige særpræg kun er tilladt, hvis der ikke findes alternativer og der er tale om tvingende årsager af stor offentlig interesse.

På grund af hvilke tvingende årsager af stor offentlig interesse mener provinsen Gelderland at kunne se bort fra at opfylde den lovfæstede forpligtelse til at beskytte disse naturområder og de heri levende fugle?

Er Kommissionen enig med mig i, at indledningen af dybtliggende sandudvinding og udledningen af (forurenet) slam begge har negative virkninger for disse naturområders særpræg og for de heri levende fugle og derfor er i strid med ovennævnte forpligtelser?

Hvordan forholder disse planer sig til udpegelsen af disse naturområder til landområde A og engfugleområde plus strategisk aktionsområde i regionalplanen Gelderland 1996, og til naturudviklingsplanerne for Rijkswaterstaat (øverste vej- og vandbygningsmyndighed)?

Er det rigtigt, at betegnelsen af områder som lovende med henblik på omputten primært er baseret på forvaltningsmæssig støtte hos de pågældende lokale myndigheder og ikke på foreneligheden med de europæiske direktiver og anden gældende lovgivning?

Svar afgivet på Kommissionens vegne af Margot Wallström

(26. februar 2002)

Kommissionen har ikke modtaget nogen information fra provinsen Gelderland eller fra den nederlandske regering om lovende planer for sandudvinding med påfølgende udledning af slam fra opmudring i de særlige beskyttelsesområder, som det ærede medlem omtaler.

Kommissionen er af den opfattelse, at de mulige virkninger af udvinding af dybtliggende sand og udledning af slam for den bevaringsmæssige status for de fugle, af hensyn til hvilke de pågældende beskyttelsesområder er blevet udpeget, samt foreneligheden af et sådant projekt med Fællesskabets bestemmelser om naturbeskyttelse, bør underkastes en passende vurdering som omhandlet i artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Kommissionen har ingen beføjelser til at afgive udtalelse om udpegning af naturområder som landområde A, engfugleområde eller strategisk aktionsområde i regionalplaner eller naturudviklingsplaner under Rijkswaterstaat, da sådanne udpegninger ikke er omfattet af definitioner under fællesskabslovgivningen, men kun under nederlandsk lovgivning.

Kommissionen kender intet til nogen rangfølge i kriterierne for udpegning af sådanne områder som lovende med hensyn til sandudvinding og slamudledning, som nævnt af det ærede medlem.

Kommissionen er netop i gang med at undersøge lignende forhold som dem, det ærede medlem har fremført, som led i klageprocedure nr. 2000/5179 vedrørende et vandområde ved navn Kaliwaal, som udgør en del af det særlige beskyttelsesopmråde nr. NL2000011 Waal.

(1) EFT L 206 af 22.7.1992.